钦定古今图书集成/明伦汇编/闺媛典/第317卷 > 皇清五十 > 丛斗垣妻曹氏〈妇杨氏附〉
## 钦定古今图书集成/明伦汇编/闺媛典/第317卷 > 皇清五十 > 丛斗垣妻曹氏〈妇杨氏附〉

按《如皋县志》：曹氏，丛斗垣妻。垣早亡，子尔馨方六岁。曹年二十五，砥节抚孤。比长，娶杨氏，未一年而馨死。杨年十九，遗腹三月，杨泣祷柩前曰：“夫灵在天，幸祐生男，否则有死而已。” 及娩，得如愿抚之。稍长，丛族子匿之十馀年，杨日夜悲号，目遂双瞽。后子脱归其母。及婚日，双目忽明。